**Körtvélyesi Dóra** - Huszár Mátyás rakpart humanizálása

Körtvélyesi Dóra diplomamunkája nagyon aktuális témát feszeget, hiszen egyre több helyen felmerül a lehetőség a város – folyó (vagy patak) kapcsolatának újragondolására. Ezek közül kiemelkedő lehet a szegedi Tisza-part Huszár Mátyás rakpart szakasza melynek fejlesztése nagyon sok lehetőséget hordoz magában.

A munka nagyon alapos, és körültekintő vizsgálatot tartalmaz, önmagában a vizsgálati rész sokrétűsége is dicséretet érdemel! A diplomamunka kiemelkedik abban is, hogy az elemzéseket is olyan vizuális tartalommal jeleníti meg, amitől azok azonnal érthetőek, befogadhatóak.

A látszólag egyszerű, ám nagyon sok változós "rakparti egyenletre" nem egy szimpla dizájn választ ad, amit aztán okkal - ok nélkül ráfeszít a teljes szakaszra, hanem éppen ellenkezőleg, cizelláltan, érzékenyen, és még mérnökileg is védhetően egy olyan diverzifikált megoldásra tesz javaslatot, ami különösen érett és komplex gondolkodásra utal. Az elemek egyenként is szerethetők, érthetők, befogadhatók és arányosak.

A diplomamunka összességében szép, alapos, igényes munka. Letisztult, reális fejlesztési lehetőségeket ad a szegedi Huszár Mátyás rakpart fejlesztésére.

Gratulálunk!